ANC-hoë kritiseer Nkandla-verslagMashatile (middel) saam met Vavi (links) en Maimane (regs). Foto: Esté Meyer Jansen Mashatile het Donderdag tydens die Daily Maverick se The Gathering gesê minister Nathi Nhleko se verslag het nooit voor die ANC gedien nie. Volgens Mashatile het hy en ander lede van die ANC se nasionale uitvoerende komitee (NUK) die eerste keer gehoor dat daar nog opgraderings by Nkandla gedoen gaan word toe Nhleko sy verslag aan die media bekend gestel het. Mashatile het gesê daar kan nie ŉ situasie wees waar die publiek kla terwyl die regering sê daar gaan meer geld bestee word nie. Hy het gesê die verslag moet nog deur die ANC se NUK bespreek word. Zwelinzima Vavi, uitgeskopte Cosatu-leier, was ook ŉ spreker by die geleentheid en het gesê ŉ optog na die Uniegebou word beplan oor Nkandla. “Ons is nie dwase nie. Ons betaal lojaal belasting. As ons jou verkies kan jy nie vandag vir ons sê dit is ŉ swembad en more sê jy dit is ŉ brandpoel nie.” Mashatile het hom ook uitgelaat oor die e-tolstelsel in Gauteng. Hy het gesê hulle is bewus daarvan dat daar “steeds ontevredenheid” is oor die stelsel, maar dat “ons nie is waar ons verlede jaar die tyd was nie”. Volgens Mashatile is daar vordering gemaak aangesien padgebruikers gesê het die e-toltariewe is te hoog, waarna dit verlaag is. “Die kwessie gaan nog parlement toe. Die minister moet wetgewing verander. Die ANC in Gauteng is bekommerd oor die bekostigbaarheid van die stelsel.” Mashatile het gesê daar moet bekostigbare openbare vervoer wees. Mmusi Maimane, leier van die DA, het op sy beurt gesê Suid-Afrikaners betaal reeds vir die opgradering van paaie deur die brandstofheffing. “Projekte word geprioritiseer om hulle eie belange te dien eerder as dié van die publiek.”